Rossiya “DXR” va “LXR” hujjatlari tan olinishini bekor qilishi mumkin

Moskva “DXR” va “LXR” hujjatlarini tan olish haqidagi qarorni, agarda Kiyev Minsk kelishuvlarini butunlay bajarsa, bekor qilishi mumkin. Bu haqda Rossiyaning Yevropada xavfsizlik va hamkorlik tashkilotidagi doimiy vakili Aleksandr Lukashevich ma'lum qildi.
Xususan, Kiyev jazo amaliyotini bekor qilishi, qurollarni olib ketishi, Donbassning alohida maqomi belgilab qo‘yilgan konstitutsiyaviy islohotni o‘tkazishi, mahalliy saylovlarni tan olishi va ijtimoiy-iqtisodiy aloqalarni to‘la tiklanishiga oid bandni bajarishi kerak, deya eslatib o‘tdi Lukashevich YeXHT doimiy kengashi yig‘ilishida.
Shu bilan birga, Rossiya vakilining ta'kidlashicha, joriy haftada Ukraina hukumati tomonidan Donbass bilan transport qatnovini to‘sib qo‘yish haqida qabul qilingan qaror sog‘lom fikr emas va Minsk kelishuvlariga ziddir.
Ma'lumot uchun, Rossiya prezidenti Vladimir Putin Ukrainaning Donetsk va Lugansk viloyatlari alohida tumanlari hududida yashovchi Ukraina fuqarolari va fuqaroligi bo‘lmagan shaxslarga berilgan hujjatlarni ushbu tumanlardagi vaziyat siyosiy jihatdan hal etilmagunga qadar Rossiyada tan olish haqidagi farmonga imzo chekdi.